Kapenaars kan ook Silwerskermfeesflieks by Tygervallei kyk | Maroela Media
"Beurtkrag" (Foto: Facebook)
kykNET se tiende Silwerskermfees skop vandag (23 Maart) as 'n hibriede fees af wat gelyktydig by die Bay Hotel in Kampsbaai en op die Silwerskermfeeswebwerf plaasvind.
Die goeie nuus vir Kaapse fliekvlooie wat verkies om rolprente op die grootskerm te sien, is dat vier van die Silwerskermspeelprente ook by die Ster-Kinekor Tygervallei tydens die fees sal wys.
Dié rolprente is Beurtkrag, Stiekyt, die aksiefliek Indemnity, en Suid-Afrika se eerste ekologiese guwelfliek, Gaia, wat almal hul Suid-Afrikaanse première by die fees maak. Boonop gaan die sterre van sommige van hierdie premières vooraf by van die Ster-Kinekor Tygervallei-vertonings gesig wys.
Die glanspaartjie Ivan Botha en Donnalee Roberts, wat nie net die hoofrolle in die verhoudingsdrama Beurtkrag speel nie, maar ook die rolprent vervaardig het, sal op Vrydag 25 Maart by dié Ster-Kinekor-teater wees om fliekgangers te ontmoet. Beurtkrag handel oor 'n paartjie wat gekonfronteer word met die bagasie van hul verlede wanneer hulle saam intrek.
"Stiekyt" (Foto: Verskaf)
Daarna, ook op 25 Maart, maak Paul du Toit en Illse Roos 'n draai by die Ster-Kinekor Tygervallei wanneer Stiekyt wys. Dié riller, wat toevallig in 'n fopdosserklub afspeel, is die verhaal van 'n akteur wat eers sy vrou se misnoeë oor sy nuwe werk moet hanteer en dan met die geheimsinnige moord op 'n kollega gekonfronteer word. Die rolverdeling sluit bekende akteurs in soos Cintaine Schutte, Jacques Bessenger, Albert Pretorius en Llandi Beeslaer, asook die televisie-aanbieder en kosskrywer Herman Lensing.
Besoek die Ster-Kinekor-webwerf vir meer inligting oor die kaartjiepryse en ouderdomsbeperkings van dié films.